Formel Renault 2,0-løp på Silverstone i 2008.
**Formel Renault** er en klasse innen formelbilracing som ble startet i 1971. Klassen er mest utbredt i Europa, hvor det fins mange nasjonale og flernasjonale mesterskap. Den er også populær i Sør-Amerika, og siden 2002 finnes det også et mesterskap i Asia. Formel Renault anses som en rekrutteringsklasse innen racing, og er en respektert serie hvor unge førere kan lære avansert racinghåndverk før de går videre til Formel 3, Formel Renault 3,5 liter, GP2 eller Formel 1.

Renault støtter flere formelbilserier, og det er viktig å skille mellom Formel Renault 1,6 liter, Formel Renault 2,0 liter og Formel Renault 3,5 liter (som er en del av World Series by Renault).

Formel Renault 3,5 liter
------------------------

Det fremste Formel Renault-mesterskapet var tidligere Formel Renault V6 Eurocup, som ble startet av Renault for å inngå som en del av Eurosports «Super Racing Weekends» (med ETCC og FIA GT). Kun to sesonger ble kjørt, i 2003 og 2004, før Renault forlot Super Racing Weekends og slo mesterskapet sammen med det lignende World Series by Nissan til Formel Renault 3,5 liter, som en del av World Series by Renault i 2005.

Formel Asia V6 Renault startet i 2006 i Asia og ble kjørt under Asian Festival of Speed Weekends (sammen med ATCS, Formel BMW Asia og Porsche Carrera Cup Asia). Mesterskapet ble lagt ned etter 2009-sesongen.

Bilene drives av Renault-motorer type V4Y RS, 60° V6, 3498 cc slagvolum og 370-480 hk. Det nåværende World Series-mesterskapet bruker Dallara-chassis, mens den tidligere Eurocupen og de asiatiske mesterskapene brukte Tatuus-chassis. Dekkleverandør er Michelin.

### Mesterskap

| Formel Renault 3,5 liter, offisielle mesterskap |
| --- |
| Sone/Land | Siste offisielle navn | Aktive år | Dekk | Utfyllende informasjon |
| Europa | World Series by Nissan | 1998–2004 | **M** | Erstattet av *Formel Renault 3,5 liter*. |
| Formel Renault V6 Eurocup | 2003–2004 | **M** | Erstattet av *Formel Renault 3,5 liter*. |
| Formel Renault 3,5 liter *(del av World Series by Renault)* | siden 2005 | **M** | Erstattet *World Series by Nissan* og *Formel Renault V6 Eurocup*. |
| Asia | Formel V6 Asia | 2006–2009 | **M** |  |

### Vinnere

| Sesong | Formel Renault V6 Eurocup | Formel Renault 3,5 liter | Formel V6 Asia |
| --- | --- | --- | --- |
| 2011 |  | Canadas flagg Robert Wickens |  |
| 2010 |  | Russlands flagg Mikhail Aljosjin |  |
| 2009 |  | Belgias flagg Bertrand Baguette | Bahrains flagg Hamad Al Fardan |
| 2009 |  | Nederlands flagg Giedo van der Garde | Thailands flagg James Grunwell |
| 2007 |  | Portugals flagg Álvaro Parente | Storbritannias flagg James Winslow |
| 2006 |  | Sveriges flagg Alx Danielsson | Indias flagg Karun Chandhok |
| 2005 |  | Polens flagg Robert Kubica |  |
| 2004 | Sveits’ flagg Giorgio Mondini |  |  |
| 2003 | Argentinas flagg José María López |  |  |

Formel Renault 2,0 liter
------------------------

En Renault Sport Type F4R FRS-motor
Formel Renault 2,0 har sin opprinnelse i Formel Frankrike, som ble opprettet i 1968. Det har blitt brukt motorer på 1,3 liter (1968–1971), 1,6 liter (1972–1981), 1,6 liter turbo (1982–1988), 1,721 liter (1989–1994), og 2,0 liter 8V (1995–1999). Fra 2000 ble det benyttet en 2,0 liters, 16 ventilers motor i et chassis fra den italienske produsenten Tatuus. Mesterskapet ble innført til Storbritannia i 1989. Formel Renault 2,0 blir sett på som et viktig steg i en førers karriere før han går videre, vanligvis til Formel Renault 3,5 liter, Formel 3 eller GP2.

Bilene i Formel Renault 2,0 er formelbiler bygget på chassis fra Tatuus, med 2,0 liters Renault Clio-motorer og girkasser fra Sadev. De akselererer fra 0 til 160 km/t på 4,85 sekunder og bremser fra 200 km/t til full stopp på 4,60 sekunder. Tatuus' Formel Renault-bil er historiens mest suksessrike formelbil, med 10 år i bruk og nesten 1000 biler solgt. I 2009-sesongen hadde 11 av de 25 førerne i Formel 1 kjørt bilen tidligere i sin karriere.

For 2010-sesongen ble en ny bil utviklet av Barazi-Epsilon. Den vil bli brukt i de fleste større Formel Renault-mesterskapene, mens den gamle bilen fortsatt vil bli brukt i mindre mesterskap, som Formel Renault BARC i Storbritannia.

Det finnes en lang rekke Formel Renault 2,0-mesterskap over hele verden, men med hovedtyngden i Europa. I tillegg til hovedmesterskapet kjøres det enkelte steder også en «vinterserie» utenom sesongen, vanligvis mellom november og februar, med relativt få løp.

På slutten av hver racingsesong gir Renault Sport de beste Formel Renault 2,0-førerne muligheten til å teste 3,5-litersbilen på Paul Ricard-banen.

Formel Renault 1,6 liter
------------------------

Dette er Formel Renault-mesterskap som er åpen for førere mellom 14 og 21 år som tidligere har kjørt i gokart-mesterskap. Bilene benytter K4M 1598cc Renault-motorer. Per 2011 er det aktive mesterskap i denne klassen i Frankrike og Argentina.

Referanser
----------

1. ↑  Présentation Arkivert 17. juli 2007 hos Wayback Machine. (Presentation) from the French Championship
2. ↑  Tekniske spesifikasjoner fra Euroseries
3. ↑  Tekniske spesifikasjoner fra det britiske mesterskapet]
4. ↑  EU 2.0 Paul Ricard test summary *motorsport.com* (2007-11-07)

Eksterne lenker
---------------

* (en) Formula Renault – kategori av bilder, video eller lyd på Commons Rediger på Wikidata

* (en) Formula Renault – galleri av bilder, video eller lyd på Commons Rediger på Wikidata
* Renault Sport Arkivert 20. september 2004 hos Wayback Machine. (engelsk, fransk)